Daisy Nielsen fra Frederikshavn Golf Klub åbnede EM for pigehold i Skotland med en flot runde i 72 slag (par).

Det placerer den 14-årige frederikshavner på en individuel fjerdeplads i feltet på 76 spillere. De tre andre danskere kunne desværre ikke leve op til Daisys niveau, så Danmark ligger efter førstedagen kun på niendepladsen. - I morges da jeg vågnede og så regndråberne på ruden, var jeg ikke så glad for at have valgt den første starttid. Men da jeg stod på træningsbanen og varmede op, var jeg topmotiveret igen. Jeg spillede godt på hele runden, selv om det blev til tre tre-putts. Lidt dumt, men sådan er det engang imellem. Den ene gang puttede jeg for eagle, men måtte nøjes med par. Men alt i alt er jeg rigtig godt tilfreds med min første runde, siger Daisy Nielsen til www.dgu.org . Der spilles 18 huller igen i morgen. Herefter kvalificerer de otte bedste nationer sig til medaljeslutspillet. Jævnbyrdigheden er dog stor. Danmark, som sidste år vandt EM-bronze, er blot fire slag fra førstepladsen, men holdet har også kun fire slag ned til 14. pladsen. Lucas Bjerregaard, ligeledes Frederikshavn Golf Klub, er til EM for drengehold i Slovenien, men her regnede første runde væk.